প্রথমেই উল্লেখ করতে চাই, ১ নভেম্বরের নির্বাচনটি ছিল একটি পুনর্নির্বাচন, যা গত ৭ জুন, ২০১৫ তারিখে অনুষ্ঠিত তুরস্কের ২৫তম পার্লামেন্ট নির্বাচনে কোনো দল একক সংখ্যাগরিষ্ঠতা না পাওয়ায় এবং পরবর্তীতে কোয়ালিশন করতে ব্যর্থ হওয়ায় এ নির্বাচনটি অনুষ্ঠিত হয়। ৭ জুনের নির্বাচন পরবর্তীতে তুরস্কের রাজনীতিতে কিছুটা অচলাবস্থা পরিলক্ষিত হয়। আইনশৃঙ্খলা পরিস্থিতির ব্যাপক অবনতি লক্ষ করা যায়। বিশেষ করে কুর্দি অধ্যুষিত এলাকাগুলোতে প্রতিনিয়তই বোমা হামলা ও সন্ত্রাসী কর্মকান্ড তুরস্কের সচেতন নাগরিকদেরকে বেশ চিন্তিত করে। সর্বশেষ রাজধানী আঙ্কারার নির্বাচনী সমাবেশে বোমা হামলায় শতাধিক নাগরিক নিহত হওয়ার প্রেক্ষিতে পরিস্থিতি আরো অবনতির দিকে যায়। এ ছাড়া তুরস্কের অর্থনীতির চাকার গতিতেও বেশ শিথিলতা দেখা দেয়। ডলারের পরিবর্তে তুরস্কের মুদ্রা লিরার মানের ব্যাপক পতন ঘটে। সব মিলিয়ে নাগরিকরা ছিল অনেকটা উৎকণ্ঠা ও অনিশ্চয়তায়।